Actualment, la situació d'emergència sanitària continua vigent.
En conseqüència, i amb l'objectiu de poder seguir oferint les millor eines i recursos, la indústria farmacèutica segueix desenvolupant els mitjans per distribuir als professionals sanitaris la informació i la publicitat dels seus medicaments.
Les tecnologies digitals han estat l'eina triada per substituir les visites presencials i sembla ser que estan adquirint força i protagonisme.
En aquest sentit, les plataformes en línia ofereixen nous mitjans que afavoreixen la relació directa.
La possibilitat d'interacció amb els professionals és tant àmplia que fins i tot pot arribar a modificar els patrons tradicionals de comunicació.
A causa d'aquests canvis, s'han generat molts dubtes sobre la manera d'incloure la informació obligatòria, com ara el contingut mínim o el símbol i la llegenda per aquells medicaments subjectes a seguiment addicional en la publicitat que es distribueix per mitjans digitals.
Són diverses les eines que els laboratoris estan començant a utilitzar per poder seguir proporcionant informació sobre les novetats i avenços en matèria de medicaments, així com publicitat:
Podcàsting: Un dels sistemes de distribució de fitxers de so o de vídeo és el podcàsting que permet escoltar o descarregar arxius multimèdia i on a més, es poden incloure imatges fixes i enllaços a pàgines web.
Els arxius es poden utilitzar per divulgar informació científica i transmetre el desenvolupament d'una investigació.
Així mateix, ofereixen la possibilitat de transmetre les comunicacions, ponències i taules rodones d'un congrés.
Per raons tècniques, aquests fitxers han d'estar disponibles en una plataforma, algunes de les quals són obertes al públic i no permeten restringir l'accés.
En conseqüència, cal assegurar-se que estiguin situats en espais on es pugui limitar l'accés exclusivament als professionals sanitaris i que el contingut científic o la publicitat de medicaments que s'hi inclogui compleixin tots els requisits normativament establerts.
Webinars: D'altra banda i davant la suspensió dels congressos, jornades o qualsevol activitat presencial, la indústria ha traslladat aquests actes a Internet organitzant webinars.
Aquesta eina permet transmetre conferències, ponències, desenvolupar cursos, compartir informació, documents i fer presentacions de productes.
Cal insistir que totes aquestes activitats han de ser formatives, de caràcter exclusivament científic i/o professional i adreçades a persones facultades per prescriure o dispensar medicaments.
A més, la publicitat de medicaments en el marc d'aquestes activitats, s'ha d'ajustar al que manifesta el punt 3.4.1 de la Guia per a la publicitat de medicaments d'ús humà del Departament de Salut.
Així mateix, els materials que s'utilitzin per donar a conèixer o convidar a assistir a un d'aquests actes i que inclogui publicitat de medicaments, ha d'incloure el contingut mínim, i el triangle negre i la llegenda corresponent si és el cas i s'ha de garantir la mateixa visualització i accessibilitat.
En el cas del contingut mínim, i sempre que el material sigui digital, es podrà proporcionar incloent un enllaç que adreci a la pàgina web on hi hagi aquesta informació o bé incorporar-lo en el mateix material digital.
Aquesta excepció no s'aplica en el cas del triangle negre i la llegenda corresponent, els quals hauran de presentar-se en les mateixes condicions que qualsevol altre material promocional.